ዓሰብ ልኡላዊ መሬት ኤርትራ እዩ። ኤርትራዊ መሬት፡ ኤርትራዊ ምድሪ፡ ኤርትራዊ ባሕርን ወደብን ምዃና ኣየጠራጥርን እዩ። ብጂኦ-ግራፊያዊ ኣቀማምጣ ክረአ እንከሎ ግን ብቀረባ ንኢትዮጵያ ኢያ ተገልግል። ከም ንግዳዊት ትካልን ወሃቢት ኣገልግሎት ወደብን ግን ንኢትዮጵያ ይኹን ንኻልእ ማንም ኣገልግለታ ክጥቀም ዝደሊ ኣካል ከተገልግል ትኽእል'ያ። ንረብሓ ብዝምልከት ከኣ ብፍላይ፡ ብትሕዝቶ እቲ ባሕሪ ዝድረሩን ደቀባት እቲ መሬትን ባሕርን ኤርትራውያን ዓፋርን ህዝቢ ኤርትራን ብሓፈሽኡን ከገልግል ይግበኦ። እዚ ኣብ ኤርትራ ዘሎ መንግስቲ ከኣ ነዚ ሕጂ ተፈጢሩ ዘሎ ሰላምን ዕድልን ተጠቒሙ ነቲ ብሰንኪ ኣይ ኩናት ኣይ ሰላም ተዓናቒፉ ዝጸንሐ ዘቤታዊ ዕዮኡ ክዓዩ፡ ተወንዚፉ ዝጸንሐ ቅዋም ክትግበር፡ ናይ ሕልናን ፖለቲካን እሱራት ክፈትሕን፡ ናጻ ፕረስ ክፈቅድ፡ ሃገራዊ ዕርቅን ምርጫን ክገብር ይግባእ። ናይ ብሓቂ ንህዝብን ሃገርን ዝሓሊ መንግስቲ እንተኾይኑ ከኣ በዚ ተግባራት እዚ እዩ ክምዘን። ሽዑ እዩ ኤርትራ ነባርን ውሑሱን ሰላምን ብልጽግናን ዝህልዋ። ኩሉ ነገር ናብ ሕጋውን ቅዋማውን ኣሰራርሓ ይምጻእ - ሕጊ ይተግበር። ወደብ ምክራይ ሓጢያት ኣይኮነን። ብዙሓት ሃገራት ከኣ ወደባት ኣካርየን ይነብራ ኣለዋ። ጠፊኡ ዘሎ ግሉጽነት ኢዩ። እዚ መንግስቲ ሕጋውነቱ ስለዘጥፈአ ሕጋዊ ኣሰራርሓ የብሉን። ዘይሕጋዊ መንግስቲ ዝኣትዎ ውዕልን ስምምዕን ከኣ ሕጋዊ ክኸውን ኣይክእልን እዩ። ስለዚ እዚ ስርዓት ሕጋውነት ክለብስን ህዝቢ ኤርትራ ዝቕበሎን ዝኣምነሉን ብቑዕ መንግስቲ ንኪኸውን ዕዮ ቤቱ ከጽፍፍ ኣለዎ። ንኣብነት እቲ ወርቂ ናይ ኤርትራ ኣበይ ይኣቱ ኣሎ?
